કાઠિયાવાડમાં વસતી ખવાસ કોમમાં પુત્રી કરતાં પુત્ર જન્મથી વધુ આનંદ પ્રસરે છે. પુત્ર જન્મની વધાઈ મીઠાઈ વહેંચીને આપવામાં આવે છે. જન્મના પાંચ દિવસ બાળકને પાંચ દોરિયા બાંધે. પછીના દિવસે છઠ્ઠી ઉજવાય. ટોડલે કોરો કાગળ મૂકે જેમાં વિધાત્રી આવીને લેખ લખી જાય એવી માન્યતા છે. અગિયારમા વાસે ઘઉંની ઘૂઘરી બાફે અને રાત્રે દીવો કરી પાણિયારે નાળિયેર વધેરે. બીજે દિવસે ફોઈ આવીને બાળકનું નામ પાડે. આ પ્રસંગે ફળિયાના છોકરાંઓને ગોળ, ઘુઘરી ને ટોપરું વહેંચવામાં આવે છે. જેને ‘બારાબળિયા’ કહે છે નામ પાડવા બદલ ફોઇને શક્તિ અનુસાર સાડલો કાપડું વગેરે આપે છે. સગાં સંબંધીઓ ઝભલું લઇને આવે છે. મોસાળ તરફથી બાળકને સોનાની વીંટી, દોરો કે પોંચી અપાય છે.